b'\n_START_ARTICLE_\nDick Carroll\n_START_SECTION_\nKariera\n_START_PARAGRAPH_\nCarroll, doma\xc4\x8din iz Guelpha, Ontario, je delal z NHA mo\xc5\xa1tvom Toronto Blueshirts. Leta 1914 je kot pomo\xc4\x8dnik z bratom Frankom osvojil Stanleyjev pokal. Decembra 1917 ga je najel Charlie Querrie, da bi postal novi pomo\xc4\x8dnik direktorja in trener mo\xc5\xa1tva Toronto Arenas, ki je igralo v ligi NHA. \xc5\xbde v svojem prvem letu je osvojil Stanleyjev pokal, a se nato v naslednji sezoni s prakti\xc4\x8dno nespremenjeno postavo zelo mu\xc4\x8dil, saj je mo\xc5\xa1tvo kon\xc4\x8dalo s petimi zmagami in 13 porazi. Slabi izidi so ga stali mesta trenerja za naslednjo sezono._NEWLINE_V sezoni 1919/20 je Carroll treniral \xc4\x8dlansko amatersko mo\xc5\xa1tvo Toronto Dental Society, ki je igralo v ligi Ontario Hockey Association. Prav tako je vodil mladinsko mo\xc5\xa1tvo Toronto Canoe Club Paddlers in z njim osvojil pokal Memorial Cup leta 1920. V sezonah 1920/21 in 1921/22 je treniral \xc4\x8dlansko amatersko mo\xc5\xa1tvo Toronto Aura Lee._NEWLINE_Carroll je nato treniral USAHA mo\xc5\xa1tvo Pittsburgh Yellow Jackets. Z njimi je dvakrat osvojil prvenstvo, v letih 1924 in 1925. Zatem je postal trener mo\xc5\xa1tva Duluth Hornets v ligi AHA. Treniral jih je od 1926 do 1928, nato je pristal na klopi mo\xc5\xa1tva Tulsa Oilers, pri katerih je ostal tri sezone, od 1928 do 1931. V svojih prvih petih letih trenerskega dela v ligi AHA sta njegovi mo\xc5\xa1tvi \xc5\xa1tirikrat kon\xc4\x8dali na prvem mestu. Za sezono 1931/32 je od\xc5\xa1el na klop mo\xc5\xa1tva St. Louis Flyers, za sezono 1933/34 pa na klop mo\xc5\xa1tva Oklahoma City Warriors, a sta obe mo\xc5\xa1tvi imeli slabe rezultate._NEWLINE_Prav tako je bil nogometni in boksarski trener in direktor IBL bejzbolskega mo\xc5\xa1tva Guelph Maple Leafs, ki je osvojilo prvenstvo leta 1928._NEWLINE_Carroll je umrl v Guelphu, potem ko je moral ostati v bolni\xc5\xa1nici zaradi te\xc5\xbeav s srcem. Bil je v svojih 60. letih.'